SKRIFTLIG FORESPØRGSEL P-0026/02

af Maurizio Turco (NI) til Kommissionen

(15. januar 2002)

Om: Uddybning af svar på skriftlig forespørgsel P-2886/01 om Nord-Syd-samarbejdet vedrørende bekæmpelse af narkotikamisbrug

I sin almindelige beretning for 1997 hævder Kommissionen, at: Ved forordning (EF) nr. 2046/97(1), som blev udstedt den 13. oktober, indførte Rådet et retsgrundlag for budgetpost B7-6210 for Nord-Syd-samarbejdet om bekæmpelse af narkotika.

I artikel 11, stk. 1, i denne forordning hedder det, at: Kommissionen forelægger efter hvert regnskabsårs afslutning Europa-Parlamentet og Rådet en beretning, der indeholder et resumé af de aktioner, som er finansieret i regnskabsårets løb, og en evaluering af gennemførelsen af denne forordning i regnskabsårets løb. Resuméet indeholder bl.a. oplysninger om de aktører, hvormed der er indgået kontrakter.

Ifølge artikel 12 sammesteds skal Kommissionen forelægge en samlet evaluering af aktioner, som Fællesskabet har finansieret (), sammen med forslag til, hvad der videre skal ske med forordningen, samt om fornødent forslag til ændringer eller ophævelse af denne den 24. oktober 2000, men Kommissionen som hævder at have truffet forberedelser til evalueringen i 1999 og konkret at have påbegyndt den i januar 2000 havde den 20. december 2001 endnu ikke modtaget den, fordi den valgte aktør var stødt på problemer, men forventede at modtage den inden årets udgang.

I sit svar af 20. december 2001 til skriftlig forespørgsel P-2886/01(2) hævder Kommissionen, at der er stadig et retsgrundlag for budgetposten.

På denne baggrund anmodes Kommissionen om at oplyse:

- Hvilke aktører deltog i udvælgelsen, havde de tidligere udført evalueringer for EU's institutioner og i givet fald hvilke? Hvem er den valgte aktør, har man påtalt den manglende overholdelse af kontrakten og i modsat fald hvorfor ikke?

- Hvad er essensen af de årlige beretninger, der er nævnt i artikel 11, stk. 1?

- Hvad er retsgrundlaget for budgetpost B7-6210?

(1) EFT L 287 af 21.10.1997, s. 1.

(2) EFT C 147 E af 20.6.2002, s. 61.

Svar afgivet på Kommissionens vegne af Chris Patten

(18. februar 2002)

Kommissionen iværksatte i overensstemmelse med artikel 12 i Rådets forordning (EF) nr. 2046/97 af 13. oktober 1997 om Nord-Syd-samarbejde vedrørende bekæmpelse af narkotika og narkotikamisbrug(1) en procedure for udvælgelse og rekruttering af et konsortium til at foretage den i forordningen omhandlede evaluering. Der meldte sig ti konsortier, hvoraf syv blev forhåndsudvalgt og seks fremkom med et bud. Selskabet Sorgem (F) blev udvalgt på basis af det mest fordelagtige tekniske og finansielle tilbud. Selskabet var allerede tidligere blevet udvalgt i forbindelse med andre af Kommissionens udbud.

Efter indleveringen af rapporten om første fase Analyse documentaire i juni 2000 (inden for den foreskrevne frist) forårsagede interne problemer mellem konsortiets partnere betydelige forsinkelser, og rapporten om anden fase Evaluation in situ var først klar i juli 2001. Under disse forhold overvejede Kommissionen at opsige kontrakten med konsortiet og iværksætte et nyt udbud, men i betragtning af, hvor langt arbejdet var fremme, og den tid, det ville tage at rekruttere et nyt firma, foretrak Kommissionen at fortsætte med samme konsortium. Alligevel opstod der til trods for flere henvendelser pr. brev, også et rekommanderet brev, og diverse kontakter fra Kommissionens side endnu forsinkelser med indleveringen af rapporten om tredje fase Synthèse, conclusions et recommandations. Efter en sidste advarsel fra Kommissionen forpligtede konsortiets sig til at afslutte evalueringen inden udgangen af 2001.

Selskabet Sorgem har desværre ikke set sig i stand til at indlevere rapporten om tredje fase.

Kommissionen modtog i sidste ende den 27. december 2001 et brev fra konsortiet, hvori dette anmoder om at blive løst fra sine kontraktforpligtelser vedrørende denne sag. Man undersøger nu, hvilke skridt der skal tages mod kontrahenten.

Kommissionen søger på den anden side en ekspert, som kan overtage hele det allerede udførte arbejde og så hurtigt som muligt udarbejde rapporten med sammendrag, konklusioner og henstillinger.

Retsgrundlaget for budgetpost B7-6310 er fortsat Rådets forordning (EF) nr. 2046/97 om Nord-Syd-samarbejde vedrørende bekæmpelse af narkotika og narkotikamisbrug, som gælder på ubestemt tid.

(1) EFT L 287 af 21.10.1997.